HU Az Európai Unió Hivatalos Lapja C 291/1

AZ EURÓPAI KÖZPONTI BANK VÉLEMÉNYE

(2009. november 12.)

a 2006/48/EK és a 2006/49/EK irányelvnek a kereskedési könyvre és az újra-értékpapírosításra vonatkozó tőkekövetelmények, továbbá a javadalmazási politikák felügyeleti felülvizsgálata tekintetében történő módosításáról szóló európai parlamenti és tanácsi irányelv iránti javaslatról

(CON/2009/94)

2009/C 291/01

Bevezetés és jogalap

1. 2009. szeptember 10-én az Európai Központi Bank („EKB”) felkérést kapott az Európai Unió Tanácsától arra, hogy alkosson véleményt a 2006/48/EK és a 2006/49/EK irányelvnek a kereskedési könyvre és az újra-értékpapírosításra vonatkozó tőkekövetelmények, továbbá a javadalmazási politikák felügyeleti felülvizsgálata tekintetében történő módosításáról szóló európai parlamenti és tanácsi irányelv iránti javaslatról (1) (a továbbiakban: az irányelvtervezet).

2. Az EKB véleményalkotásra szolgáló hatásköre az Európai Közösséget létrehozó szerződés 105. cikke (4) bekezdésének első francia bekezdésén és a Szerződés 105. cikkének (5) bekezdésén alapszik, mivel az irányelvtervezet a Központi Bankok Európai Rendszerének („KBER”) egyik feladatát érinti, nevezetesen a hatáskörrel rendelkező hatóságok támogatását a pénzügyi rendszer stabilitására vonatkozó politikáik zavartalan megvalósításában. Az Európai Központi Bank eljárási szabályzatának 17.5. cikke első mondatával összhangban a Kormányzótanács fogadta el ezt a véleményt.

Általános észrevételek

3. Az EKB üdvözli az irányelvtervezetet a kereskedési könyvre és az újra-értékpapírosításra vonatkozó tőkekövetelmények vonatkozásában, amelyek széles körű összhangban állnak a Bázeli Bankfelügyeleti Bizottság által a közelmúltban kidolgozott megközelítéssel (2). Az EKB szerint nincs szükség arra, hogy tovább közelítsék az irányelvtervezet követelményeit a felülvizsgált Bázel II piackockázati keretrendszerhez. Az EKB különösen egy olyan mentesítés beillesztését javasolja az irányelvtervezet II. mellékletének 1. pontjába, amely alapján a „correlation trading” tevékenységekre nem vonatkozna az a követelmény, hogy a kereskedési könyvben valamennyi értékpapírosítási pozíciónak egyedi kockázatra vonatkozó kezelésben kell részesülnie.

4. Az EKB a továbbiakban megjegyzi, hogy a Bázeli Bankfelügyeleti Bizottság által jelenleg folytatott mennyiségi hatásvizsgálat elvezethet a „correlation trading” tevékenységek újrakalibrálásához. Amennyiben a hatásvizsgálat valóban elvezet a Bázel II piackockázati keretrendszer újrakalibrálásához, az EKB erősen javasolja az irányelvtervezet megfelelő közelítését vagy módosítását annak érdekében, hogy nemzetközi szinten biztosítani lehessen a tisztességes versenyt ezen a területen.

5. Az EKB szintén üdvözli az olyan javadalmazási rendelkezések beillesztését az irányelvtervezet I. mellékletébe, amelyek összhangban állnak a G20 vezetőinek arra irányuló kötelezettségvállalásával, hogy haladéktalanul végrehajtják az olyan gyakorlatok megszüntetését célzó nemzetközi standardokat, amelyek a túlzott kockázatvállaláshoz vezettek (3). Az EKB továbbá támogatja a javadalmazási politikákra vonatkozó rendelkezések csoportszintű alkalmazását annak érdekében, hogy a kockázatvállaló munkavállalók egységes elbánásban részesüljenek minden olyan országban, ahol EU-s bankok működnek. Az EKB végül hangsúlyozza, hogy az elsősorban a jelentős pénzügyi intézetekhez szóló nemzetközi standardoknak a valamennyi hitelintézetre (beleértve a kisebbeket is) alkalmazandó közösségi jogba való bevezetésekor megfelelően alkalmazni kell a Szerződésben meghatározott arányossági alapelvet.

6. A melléklet tartalmazza a szövegszerű szerkesztési javaslatokat azok magyarázatával együtt mindazon esetekben, amelyekben az EKB az irányelvtervezet módosítására tesz javaslatot. Ezek a szerkesztési javaslatok nem befolyásolják a fentebb tett általánosabb érvényű észrevételeket.

Kelt Frankfurt am Mainban, 2009. november 12-én. az EKB elnöke Jean-Claude TRICHET

(1) COM(2009) 362 végleges.

(2) Lásd: Bázeli Bankfelügyeleti Bizottság „A Bázel II piackockázati keretrendszer felülvizsgálata (Revisions to the Basel II market risk framework)”, „Iránymutatások a kereskedési könyvek járulékos kockázati tőkekövetelményeinek kiszámításához (Guidelines for computing capital for incremental risk in the trading book)”, és a „A Bázel II keretrendszer fejlesztései (Enhancements to the Basel II framework)”, 2009. július 13.; elérhető: Nemzetközi Fizetések Bankja (BIS), http://www.bis.org

(3) Lásd: „FSF Principles for Sound Compensation Practices” és a vonatkozó végrehajtási standardok, elérhető a G20 honlapján (http://www.g20.org).